پاکستان کې د ډان ورځپاڼې پرضد بيا مظاهره شوې
په پاکستان کې د انګرېزۍ ژبې يادې ورځپاڼې ډان پرضد په اسلام اباد کې د دفتر مخې ته په دوېم ځل احتجاجي مظاهره شوې او د ورځپاڼې کاپيانې سوځول شوي دي.
کراچۍ — د ورځپاڼې مدير ظفر عباس ويلي "په اسلام اباد کې د ډان د دفتر مخې بيا د ورځپاڼې پرضد مظاهره شوې ده، مظاهره چيانو ګواښونکې نعرې وهلې او د دفتر لار يې تړلې وه، مونږ پوليس خبر کړه چې په دفتر کې کارکوونکي خوندي کړي او دوی د حکومت نه تمه ساتي". په اسلام اباد کې د ډان ورځپاڼې پرضد د ګل، دوشنبې په ورځ هم د دفتر مخې ته څو نامالومه کسان راټول شوي او د ورځپاڼې پرضد يې مظاهره کړې وه. د ډان پرضد مظاهرې وروسته له هغې شوې چې ورځپاڼې په لندن کې د ترهګر بريد کوونکي عثمان په اړه خبر ورکړی ؤ چې تعلق یې د پاکستان سره دی. د پاکستان تحریک انصاف د حکومت مرکزي وزيرانو شيرين مزاري او فواد چودري د ډان ورځپاڼې د ياد خبر په اړه ټویټس کړي وو چې غلط او غېر زمه واره خبر يې خپور کړی دی. خو اوس د برتانيې مطبوعات وايي په لندن کې د ترهګرۍ وروسته د پوليسو لخوا وژل شوي عثمان خان مړی به په پاکستان کې خاورو ته سپارل کېږي. د اسلام اباد اېرپورټ چارواکو مطبوعاتو ته د دې خبر پخلی کړی چې د عثمان خان مړی اسلام آباد ته ور رسېدلی دی. مطبوعات د عثمان خان د کورنۍ په حواله وايي چې د عثمان خان مړی به د پاکستان د ولقې لاندې کشمير کې خاورو ته سپارل کېږي. د عثمان يو رشته دار مطبوعاتو ته ويلي چې عثمان خان يې ځکه په برتانيه کې ښخ نه کړو چې دوی "وېرېدل"، خو د دې خبرې سپیناوی یې نه دی کړی. د عثمان خان مړی پاکستان ته په وروړلو د ځينو ډلو لخوا هغه ګنګوسي رد شول چې ګنې د عثمان خان د پاکستان سره هېڅ تعلق نه وو. په پاکستان کې که يو لور ته د ډان پرضد د دفتر مخې ته مظاهرې کيږي، نو بل لور د ژورنالسټانو تنظیمونه د بشري حقونو کمېشن او سياسي خلک د ډان د دفتر مخې ته احتجاج په ژورنالزم بريد بلي او د دغه عمل غندنه کوي.